JY LEES NOU EKSKLUSIEF: Gospelsanger Stella slaan asems weg met nuwe musiekvideo
Sanger, liedjieskrywer en lofprysingleier van die groep Duis:Lig, Stella, se eerste enkelsnit Nuwe Môre is vandeesweek landwyd aan radiostasies uitgereik. Sy deel vandag die musiekvideo daarvoor eerste met Huisgenoot.com-lesers.
[caption id="attachment_126452" align="alignnone" width="600"] Stella (Foto: Verskaf)[/caption]
"Ek is vreeslik opgewonde oor Nuwe Môre. 'n Voluit lewe is 'n avontuur vol hoogte- en laagtepunte. Ek hoop dat die liedjie mense hoop sal gee en sal inspireer om tog die onbekende te betree om sodoende 'n ryker, meer betekenisvolle lewe te kan leef!" vertel sy.
"Die liedjie simboliseer ook die nuwe seisoen vol onbekende dinge wat nou op die voorstoep van my eie lewe is!" sê Stella, wat ook uitgevind het sy verwag haar eersteling terwyl sy aan die liedjie geskryf het.
Stella is g'n groentjie in die musiekbedryf nie. Duis:Lig het in 2015 die Ghoema-prys vir Beste Gospelalbum ontvang en is ook vir drie Tempo-toekennings en twee SAMA-pryse genomineer.